ಚಹಾದ ಇತಿಹಾಸ

ವರ್ಗ:ವಿಕಿಪೀಡಿಯ ಏಷ್ಯನ್ ತಿಂಗಳು ೨೦೨೫ ಲೇಖನ
ಚಹಾದ ಇತಿಹಾಸ ಸಾವಿರಾರು ವರ್ಷಗಳಿಂದ ಅನೇಕ ಸಂಸ್ಕೃತಿಗಳಲ್ಲಿ ಹರಡಿದೆ. ಚಹಾ ಗಿಡ ಕ್ಯಾಮೆಲ್ಲಿಯಾ ಸೈನೆನ್ಸಿಸ್ ಬಹುಶಃ ಚೀನಾ ಮತ್ತು ಉತ್ತರ ಮ್ಯಾನ್ಮಾರ್ ಗಡಿ ಪ್ರದೇಶಗಳಲ್ಲಿ ಹುಟ್ಟಿಕೊಂಡಿರಬಹುದು.ಚಹಾದ ದಾಖಲೆಗಳು ಚೀನಾದ ಶಾಂಗ್ ರಾಜವಂಶದ ಸಮಯದಲ್ಲಿ ಔಷಧೀಯ ಮಿಶ್ರಣದಲ್ಲಿ ಸೇವಿಸಲಾಗುತ್ತಿತ್ತು ಎಂಬುದರಿಂದ ಆರಂಭವಾಗುತ್ತದೆ ಚಹಾ ಎಲೆಗಳನ್ನು  ಟೀಪಾಟ್ನಲ್ಲಿ ಅದ್ದಿ ಅವುಗಳನ್ನು ಕಪ್ಪಿನಲ್ಲಿ   ಸೋಸುವುದು ಚಹಾವನ್ನು ತಯಾರಿಸುವ ಒಂದು ಸಾಂಪ್ರದಾಯಿಕ ವಿಧಾನವೆಂಬುದನ್ನು ಚೀನೀ ವ್ಯಾಪಾರಿಗಳು ಪರಿಚಯಿಸಿದ ನಂತರ ಯುರೋಪ್ನಲ್ಲಿ ಈ ಪದ್ಧತಿ ಸಾಮಾನ್ಯವಾಯಿತು. ಕ್ರಿ. ಶ. 3 ನೇ ಶತಮಾನಕ್ಕೆ ಸೇರಿದ ಚೀನೀ ವೈದ್ಯ ಹುವಾ ಟುವೊ ಬರೆದ ವೈದ್ಯಕೀಯ ಪಠ್ಯದಲ್ಲಿ, ಚಹಾ ಕುಡಿಯುವಿಕೆಯ ಮೊದಲ ವಿಶ್ವಾಸಾರ್ಹ ದಾಖಲೆಯು ಸಿಗುತ್ತದೆ. ಇದು 16ನೇ ಶತಮಾನದ ಆರಂಭದಲ್ಲಿ ಚೀನಾದಲ್ಲಿನ ಪೋರ್ಚುಗೀಸ್ ಪುರೋಹಿತರು ಮತ್ತು ವ್ಯಾಪಾರಿಗಳ ಮೂಲಕ ಪಾಶ್ಚಿಮಾತ್ಯ ಜಗತ್ತಿಗೆ ಪಸರಿಸಿತು. 17ನೇ ಶತಮಾನದಲ್ಲಿ ಬ್ರಿಟನ್ನಲ್ಲಿ ಚಹಾ ಕುಡಿಯುವುದು ಜನಪ್ರಿಯವಾಯಿತು. ಚಹಾದ ಮೇಲಿನ ಚೀನಾದ ಏಕಸ್ವಾಮ್ಯದೊಂದಿಗೆ ಸ್ಪರ್ಧಿಸಲು, ಬ್ರಿಟಿಷ್ ಈಸ್ಟ್ ಇಂಡಿಯಾ ಕಂಪನಿಯು ಭಾರತದಲ್ಲಿ ಚಹಾ ಉತ್ಪಾದನೆಯನ್ನು ಪರಿಚಯಿಸಿ ವಾಣಿಜ್ಯೀಕರಿಸಿತು.


 ಭೌಗೋಳಿಕ ಮೂಲಗಳು 

ಕ್ಯಾಮೆಲಿಯಾ ಸೈನೆನ್ಸಿಸ್  ಅಥವಾ ಚಹಾ  ಸಸ್ಯವು ನಿರ್ದಿಷ್ಟವಾಗಿ ನೈಋತ್ಯ ಚೀನಾ, ಟಿಬೆಟ್, ಉತ್ತರ ಮ್ಯಾನ್ಮಾರ್ ಮತ್ತು ಈಶಾನ್ಯ ಭಾರತದಲ್ಲಿ  (ಅಕ್ಷಾಂಶ 29°N ಮತ್ತು ರೇಖಾಂಶ 98°E ಗಳ ಛೇದಕ ಬಿಂದುವಿನ ಸುತ್ತಲೂ) ಹುಟ್ಟಿಕೊಂಡಿತು. ಈ  ಜಾಗದಿಂದ ಚಹಾ ಸಸ್ಯವು 52 ಕ್ಕೂ ಹೆಚ್ಚು ದೇಶಗಳಿಗೆ ಪರಿಚಯಿಸಲ್ಪಟ್ಟಿತು.  citing Mondal (2007) p. 519

ಅಸ್ಸಾಂ ಮತ್ತು ಚೀನೀ ಪ್ರಭೇದಗಳ ನಡುವಿನ ರೂಪವಿಜ್ಞಾನದ ವ್ಯತ್ಯಾಸಗಳ ಕುರಿತು, ಸಸ್ಯಶಾಸ್ತ್ರಜ್ಞರು ಚಹಾದ ದ್ವಿ ಸಸ್ಯಶಾಸ್ತ್ರೀಯ ಮೂಲವನ್ನು ಬಹಳ ಹಿಂದಿನಿಂದಲೂ ಪ್ರತಿಪಾದಿಸಿದ್ದಾರೆ; ಆದಾಗ್ಯೂ, ಸಂಖ್ಯಾಶಾಸ್ತ್ರೀಯ ಕ್ಲಸ್ಟರ್ ವಿಶ್ಲೇಷಣೆ, ಒಂದೇ ವರ್ಣತಂತು ಸಂಖ್ಯೆ (2n=30), ಸುಲಭ ಮಿಶ್ರತಳಿ, ಮತ್ತು ವಿವಿಧ ರೀತಿಯ ಮಧ್ಯಂತರ ಮಿಶ್ರತಳಿಗಳು ಮತ್ತು ಸ್ವಯಂಪ್ರೇರಿತ ಪಾಲಿಪ್ಲಾಯ್ಡ್‌ಗಳು ಇವೆಲ್ಲವೂ ಕ್ಯಾಮೆಲಿಯಾ ಸಿನೆನ್ಸಿಸ್‌ಗೆ/ ಚಹಾ ಸಸ್ಯದ  ಮೂಲ ಸ್ಥಳವನ್ನು ಯುನ್ನಾನ್, ಸಿಚುವಾನ್ ಪ್ರಾಂತ್ಯಗಳು ಮತ್ತು ಮ್ಯಾನ್ಮಾರ್‌ನ ಉತ್ತರ ಭಾಗ ಎಂದೇ ಪ್ರತಿಪಾದಿಸುತ್ತವೆ. 

ಕ್ರಿಸ್ತಪೂರ್ವ 2 ನೇ ಸಹಸ್ರಮಾನದ ಸುಮಾರಿಗೆ, ಯುನ್ನಾನ್ ಪ್ರಾಂತ್ಯದಲ್ಲಿ ಚಹಾ ಸೇವನೆ ಔಷಧೀಯ ಮಿಶ್ರಣವಾಗಿ ಪ್ರಾರಂಭವಾಗಿರುವ ಸಾಧ್ಯತೆ ಇದೆ.  ಅಲ್ಲಿಂದ, ಇದರ ಬಳಕೆ ಸಿಚುವಾನ್‌ಗೆ ಹರಡಿತು. ಅಲ್ಲಿ "ಮೊದಲ ಬಾರಿಗೆ ಜನರು ಚಹಾ ಎಲೆಗಳನ್ನು, ಇತರ ಗಿಡಮೂಲಿಕೆಗಳನ್ನು ಸೇರಿಸದೆ, ಸಾಂದ್ರೀಕೃತ ದ್ರವವಾಗಿ ಕುದಿಸಲು ಪ್ರಾರಂಭಿಸಿದರು ಹಾಗೂ ಚಹಾವನ್ನು ಔಷಧೀಯ ಮಿಶ್ರಣವಾಗಿ ಬಳಸುವುದಕ್ಕಿಂತ ಕಹಿಯಾಗಿ, ಆದರೆ ಉತ್ತೇಜಕ ಪಾನೀಯವಾಗಿ ಬಳಸಿದರು" ಎಂದು ನಂಬಲಾಗಿದೆ. 

 ಪೂರ್ವ ಇತಿಹಾಸ  

 ಚೀನಾ 

ಚೀನಿಯರು ಸಾವಿರಾರು ವರ್ಷಗಳಿಂದ ಚಹಾ ಸೇವಿಸುತ್ತಿದ್ದಾರೆ. ಕ್ಸಿಯಾನ್‌ನಲ್ಲಿರುವ ಹಾನ್ ಚಕ್ರವರ್ತಿ ಜಿಂಗ್‌ನ ಸಮಾಧಿಯಲ್ಲಿ ೨೦೧೬ ರಲ್ಲಿ ದೊರೆತಿರುವ ಪುರಾವೆಯು ಇಲ್ಲಿಯವರೆಗೆ ತಿಳಿದಿರುವ ಅತ್ಯಂತ ಹಳೆಯ ಭೌತಿಕ ಪುರಾವೆಯಾಗಿದ್ದು, ಇದರ ಪ್ರಕಾರ  ಕ್ರಿಸ್ತಪೂರ್ವ ೨ನೇ ಶತಮಾನದಷ್ಟು ಹಿಂದೆಯೇ ಹಾನ್ ರಾಜವಂಶದ ಚಕ್ರವರ್ತಿಗಳು ಚಹಾವನ್ನು ಕುಡಿಯುತ್ತಿದ್ದರು.  ಈ ಮಾದರಿಗಳನ್ನು ವಿಶೇಷವಾಗಿ ದ್ರವ್ಯ ರಾಶಿ ಉಪಕರಣ ಮೂಲಕ ಕ್ಯಾಮೆಲಿಯಾ ಕುಲದ ಚಹಾ ಎಂದು ಗುರುತಿಸಲಾಗಿದೆ,   ಮತ್ತು ಲಿಖಿತ ದಾಖಲೆಗಳು ಇದನ್ನು  ಇನ್ನೂ  ಮೊದಲೇ ಕುಡಿದಿರಬಹುದು ಎಂದು ಸೂಚಿಸುತ್ತವೆ. ಹಾನ್ ರಾಜವಂಶದ ಜನರು ಚಹಾವನ್ನು ಔಷಧಿಯಾಗಿ ಬಳಸುತ್ತಿದ್ದರು (ಆದಾಗ್ಯೂ ಚಹಾವನ್ನು ಉತ್ತೇಜಕವಾಗಿ ಮೊದಲು ಬಳಸಿದ ಸಮಯ ತಿಳಿದಿಲ್ಲ). ಕ್ರಿ.ಪೂ. 10 ನೇ ಶತಮಾನದಷ್ಟು ಹಿಂದಿನ ಸಂಭವನೀಯ ದಾಖಲೆಗಳೊಂದಿಗೆ, ಚೀನಾವು ಚಹಾ ಸೇವನೆಯ ಆರಂಭಿಕ ದಾಖಲೆಗಳನ್ನು ಹೊಂದಿದೆ ಎಂದು ಪರಿಗಣಿಸಲಾಗಿದೆ,    ಆದಾಗ್ಯೂ, ಚೀನೀ ಭಾಷೆಯಲ್ಲಿ ಚಹಾ ಎಂಬ ಪದಕ್ಕೆ ಪ್ರಸ್ತುತ ಇರುವ ಪದವು 8 ನೇ ಶತಮಾನ AD ಯಲ್ಲಿ ಮಾತ್ರ ಬಳಕೆಗೆ ಬಂದಿತು ಎಂಬುದನ್ನು ಗಮನಿಸಿ, ಹಳೆಯ ಪದ ಬಳಕೆಯ ಕುರಿತು ಅನಿಶ್ಚಿತತೆಗಳಿವೆ.

ಶಿಜಿಂಗ್ ಮತ್ತು ಇತರ ಪ್ರಾಚೀನ ಗ್ರಂಥಗಳಲ್ಲಿ "ಕಹಿ ತರಕಾರಿ" (苦菜) ಅನ್ನು ಸೂಚಿಸಲು ಟು荼ಎಂಬ ಪದವು ಕಾಣಿಸಿಕೊಳ್ಳುತ್ತದೆ ಮತ್ತು ಇದು ಚಹಾ ಸೇರಿದಂತೆ ಸೋ ಥಿಸಲ್, ಚಿಕೋರಿ ಅಥವಾ ಸ್ಮಾರ್ಟ್‌ವೀಡ್‌ನಂತಹ ಹಲವಾರು ವಿಭಿನ್ನ ಸಸ್ಯಗಳನ್ನು ಉಲ್ಲೇಖಿಸಿರಬಹುದು.   ಕ್ರಾನಿಕಲ್ಸ್‌ ಆಫ್ ಹುವಾಯಾಂಗ್‌ನಲ್ಲಿ, ಸಿಚುವಾನ್‌ನಲ್ಲಿರುವ ಬಾ ಜನರು ಝೌ ರಾಜನಿಗೆ 'ಟು' ವನ್ನು ಅರ್ಪಿಸಿದರು ಎಂದು ದಾಖಲಿಸಲಾಗಿದೆ. ಬಾ ರಾಜ್ಯ ಮತ್ತು ಅದರ ನೆರೆಯ ಶು ರಾಜ್ಯವನ್ನು ನಂತರ ಕಿನ್ ವಶಪಡಿಸಿಕೊಂಡರು. 17 ನೇ ಶತಮಾನದ ವಿದ್ವಾಂಸ ಗು ಯಾನ್ವು ಅವರ  ರಿ ಝಿ ಲು (日知錄) ಪ್ರಕಾರ "ಕಿನ್ ಶುವನ್ನು ವಶಪಡಿಸಿಕೊಂಡ ನಂತರ ಅವರು ಚಹಾ ಕುಡಿಯಲು ಕಲಿತರು." 

ಚಹಾ ಕುದಿಸುವ ಬಗ್ಗೆ ಮೊದಲ ಉಲ್ಲೇಖವು ವಾಂಗ್ ಬಾವೊ ಬರೆದ ಹಾನ್ ರಾಜವಂಶದ ಕೃತಿ "ದಿ ಕಾಂಟ್ರಾಕ್ಟ್ ಫಾರ್ ಎ ಯೂತ್" ನಲ್ಲಿ ಕಾಣಸಿಗುತ್ತದೆ. ಇದರಲ್ಲಿ ಯುವಕರು ಕೈಗೊಳ್ಳಬೇಕಾದ ಕೆಲಸಗಳಲ್ಲಿ, "ಅವನು ಚಹಾವನ್ನು ಕುದಿಸಿ ಪಾತ್ರೆಗಳನ್ನು ತುಂಬಬೇಕು" ಮತ್ತು "ಅವನು ವುಯಾಂಗ್‌ನಲ್ಲಿ ಚಹಾವನ್ನು ಖರೀದಿಸಬೇಕು" ಎಂದು ಪಟ್ಟಿ ಮಾಡಲಾಗಿದೆ. ಚಹಾ ಕೃಷಿಯ ಮೊದಲ ದಾಖಲೆಯೂ ಈ ಅವಧಿಗೆ ( ಹಾನ್‌ನ ಚಕ್ರವರ್ತಿ ಕ್ಸುವಾನ್‌ನ ಗನ್ಲು ಯುಗ) ಸೇರಿದ್ದು ಹಾಗೂ ಚೆಂಗ್ಡು ಬಳಿಯ ಮೆಂಗ್ ಪರ್ವತದಲ್ಲಿ (蒙山) ಚಹಾವನ್ನು ಬೆಳೆಸಲಾಗುತ್ತಿತ್ತು. ಟ್ಯಾಂಗ್ ನಿಂದ ಕ್ವಿಂಗ್ ರಾಜವಂಶಗಳವರೆಗೆ, ಇಲ್ಲಿ ಬೆಳೆದ ಮೊದಲ 360 ಚಹಾ ಎಲೆಗಳನ್ನು ಪ್ರತಿ ವಸಂತಕಾಲದಲ್ಲಿ ಚಕ್ರವರ್ತಿಗೆ ನೀಡಲಾಗುತ್ತಿತ್ತು. ಇಂದಿಗೂ ಸಹ ಮೆಂಗ್ಡಿಂಗ್ ಗನ್ಲು ಚಹಾದಂತಹ ಹಸಿರು ಮತ್ತು ಹಳದಿ ಚಹಾಗಳಿಗೆ ಬೇಡಿಕೆಯಿದೆ. 

ಚಹಾ ಕುಡಿಯುವ ಬಗ್ಗೆ ನಂಬಲರ್ಹವಾದ ಆರಂಭಿಕ ದಾಖಲೆಯು ಕ್ರಿ.ಶ. 220 ರ ಹಿಂದಿನ, ಹುವಾ ಟುವೊ ಅವರ ಶಿ ಲುನ್ (食论) ಎಂಬ ವೈದ್ಯಕೀಯ ಪಠ್ಯದಲ್ಲಿ ದೊರಕಿದೆ. "ಕಹಿ ಟು ಕುಡಿಯುವುದರಿಂದ ಉತ್ತಮ ಚಿಂತನೆ ನಿರಂತರವಾಗುತ್ತದೆ" ಎಂದು ಈ   ಪಠ್ಯದಲ್ಲಿ ಹೇಳಲಾಗಿದೆ.  ಚಹಾದ ಬಗ್ಗೆ ಮತ್ತೊಂದು ಸಂಭಾವ್ಯ ಆರಂಭಿಕ ಉಲ್ಲೇಖವು ಕಿನ್ ರಾಜವಂಶದ ಜನರಲ್ ಲಿಯು ಕುನ್ ಬರೆದ ಪತ್ರದಲ್ಲಿ ಕಂಡುಬರುತ್ತದೆ.  8 ನೇ ಶತಮಾನದ ಮಧ್ಯಭಾಗದ ಟ್ಯಾಂಗ್ ರಾಜವಂಶದ ಆಳ್ವಿಕೆಯ ಮೊದಲು, ಚಹಾ ಕುಡಿಯುವುದು ಕೇವಲ ದಕ್ಷಿಣ ಚೀನಾದ ಅಭ್ಯಾಸವಾಗಿತ್ತು.  ಟ್ಯಾಂಗ್ ರಾಜವಂಶದ ಅವಧಿಯಲ್ಲಿ ಕೊರಿಯಾ, ಜಪಾನ್ ಮತ್ತು ವಿಯೆಟ್ನಾಂನಲ್ಲಿ  ಚಹಾ ವ್ಯಾಪಕವಾಗಿ ಜನಪ್ರಿಯವಾಯಿತು. ಟ್ಯಾಂಗ್ ರಾಜವಂಶದ ಅವಧಿಯಲ್ಲಿ, ಚೀನಾದಲ್ಲಿ ಚಹಾವನ್ನು ವಿಭಿನ್ನವಾಗಿ ತಯಾರಿಸಲಾಗುತ್ತಿತ್ತು. ಬಿಸಿ ನೀರಿನಲ್ಲಿ ಚಹಾ ಎಲೆಗಳನ್ನು ನೆನೆಸುವ ಬದಲು, ಶುಂಠಿ, ಈರುಳ್ಳಿ ಮತ್ತು ಮಸಾಲೆ ಪದಾರ್ಥಗಳೊಂದಿಗೆ ಚಹಾವನ್ನು ಕುದಿಸಿ ರುಚಿಕರವಾದ ಸಾರು ತಯಾರಿಸಲಾಗುತಿತ್ತು. ಸಾಂಗ್ ರಾಜವಂಶದ ಅವಧಿಯಲ್ಲಿ ಬಿಸಿ ನೀರಿನಲ್ಲಿ ಚಹಾ ಎಲೆಗಳನ್ನು ನೆನೆಸಿಡುವ ಪದ್ಧತಿ ಜನಪ್ರಿಯವಾಯಿತು. 

ಚೀನೀ ತತ್ವಜ್ಞಾನಿ ಲಾವೋಜಿ, ಚಹಾವನ್ನು "ದ್ರವ ಜೇಡ್‌ನ ನೊರೆ" ಎಂದು  ಮತ್ತು ಅದನ್ನು ಜೀವ ಅಮೃತಕ್ಕೆ ಅನಿವಾರ್ಯ ಅಂಶವೆಂದು ವಿವರಿಸಿದ್ದಾರೆಂದು ಹೇಳಲಾಗುತ್ತದೆ  ದಂತಕಥೆಯ ಪ್ರಕಾರ, ಸಮಾಜದ ನೈತಿಕ ಅವನತಿಯಿಂದ ಮಾಸ್ಟರ್ ಲಾವೊ ದುಃಖಿತನಾಗಿದ್ದನು ಮತ್ತು ರಾಜವಂಶದ ಅಂತ್ಯವು ಹತ್ತಿರದಲ್ಲಿದೆ ಎಂದು ಗ್ರಹಿಸಿದ ಅವನು ಪಶ್ಚಿಮದ  ಅಸ್ಥಿರ ಪ್ರದೇಶಗಳಿಗೆ ಪ್ರಯಾಣ ಬೆಳೆಸಿದನು. ಅವನು    ಮತ್ತೆಂದೂ ಕಾಣಸಿಗಲಿಲ್ಲ. ದೇಶದ ಗಡಿಯಲ್ಲಿ ಹಾದುಹೋಗುವಾಗ ಯಿನ್ ಹ್ಸಿ ಎಂಬ ಸುಂಕಾಧಿಕಾರಿ ಅವರಿಗೆ ಚಹಾ ನೀಡಿದರು. ಭವಿಷ್ಯದ ಪೀಳಿಗೆಗಳು ಅವರ ಬೋಧನೆಗಳ ಪ್ರಯೋಜನ ಪಡೆಯಲು, ಒಂದೇ ಪುಸ್ತಕದಲ್ಲಿ   ಎಲ್ಲವನ್ನು    ಸಂಕಲಿಸುವಂತೆಯೂ  ಯಿನ್ ಹ್ಸಿ ಅವರನ್ನು ಪ್ರೋತ್ಸಾಹಿಸಿದರು.ಇದು ಮುಂದೆ ದಾವೋ ಡಿ ಜಿಂಗ್ ಎಂದು ಪ್ರಸಿದ್ಧವಾಯಿತು.

ಟ್ಯಾಂಗ್ ರಾಜವಂಶದ ಬರಹಗಾರ ಲು ಯು ಅವರ ( simplified Chinese      ) ಚಾ ಜಿಂಗ್ ( ಚಹಾದ ಶ್ರೇಷ್ಠ ) ( simplified Chinese      ) ಈ ವಿಷಯದ ಕುರಿತಾದ ಆರಂಭಿಕ ಕೃತಿಯಾಗಿದೆ. ಚಾ ಜಿಂಗ್  ಕೃತಿಯ ಪ್ರಕಾರ, ಚಹಾ ಕುಡಿಯುವುದು ವ್ಯಾಪಕವಾಗಿತ್ತು. ಈ ಪುಸ್ತಕವು ಚಹಾ ಸಸ್ಯಗಳನ್ನು ಹೇಗೆ ಬೆಳೆಸಲಾಯಿತು, ಎಲೆಗಳ ಸಂಸ್ಕರಣೆ ಮತ್ತು ಪಾನೀಯ ತಯಾರಿಕೆಯ ವಿಧಾನವನ್ನು ವಿವರಿಸುತ್ತದೆ. ಚಹಾದ  ಮೌಲ್ಯಮಾಪನ ಹಾಗೂ ಅತ್ಯುತ್ತಮ ಚಹಾ ಎಲೆಗಳನ್ನು ಎಲ್ಲಿ ಉತ್ಪಾದಿಸಲಾಯಿತು ಎಂಬುದನ್ನು ಸಹ ಈ ಪುಸ್ತಕವು ಚರ್ಚಿಸುತ್ತದೆ. ಈ ಅವಧಿಯಲ್ಲಿ ಮುಖ್ಯವಾಗಿ ಸಾಮ್ರಾಜ್ಯದ ನಾಣ್ಯಗಳು ತಮ್ಮ ಮೌಲ್ಯವನ್ನು ಕಳೆದುಕೊಂಡಂತಹ ಜಾಗಗಳಲ್ಲಿ (ಮಧ್ಯಭಾಗದಿಂದಾಚೆ) ಹಣದ ಬದಲಾಗಿ ಚಹಾ ಇಟ್ಟಿಗೆಗಳನ್ನು ಹೆಚ್ಚಾಗಿ ಬಳಸಲಾಗುತ್ತಿತ್ತು. ಶೇಖರಿಸಲು ಹಾಗೂ ಸಾಗಿಸಲು ಸುಲಭವಾಗುವಂತೆ ಚಹಾ ಎಲೆಗಳನ್ನು ಒತ್ತಿ, ದುಂಡಗಿನ ಆಕಾರಕ್ಕೆ ಸಂಕುಚಿತಗೊಳಿಸಿ, ಇಟ್ಟಿಗೆಗಳನ್ನು ತಯಾರಿಸಲಾಗುತಿತ್ತು. ಈ ಇಟ್ಟಿಗೆಗಳ ತೂಕದ ಆಧಾರದ ಮೇಲೆ ಇವುಗಳ ಮೌಲ್ಯವನ್ನು ಅಳೆಯಲಾಗುತಿತ್ತು. ಇತರ ಸರಕುಗಳ ಜೊತೆಗೆ ವಿನಿಮಯ ಮಾಡಲು ಹಾಗೂ ತೆರಿಗೆಗಳನ್ನು ಪಾವತಿಸಲು ಕೂಡ ಈ ಇಟ್ಟಿಗೆಗಳನ್ನು ಉಪಯೋಗಿಸುತ್ತಿದ್ದರು.
ಸಾಂಗ್ ರಾಜವಂಶದ ಅವಧಿಯಲ್ಲಿ, ಚಹಾ ಉತ್ಪಾದನೆ ಮತ್ತು ತಯಾರಿಕೆಯಲ್ಲಿ ಬದಲಾವಣೆಗಳಾದವು. ಆಸ್ಥಾನದ ಜನರು ಇಷ್ಟಪಡುವ ರುಚಿಯನ್ನು ಕಾಪಾಡಿಕೊಳ್ಳಲು, ಅನೇಕ ಬಿಡಿ-ಎಲೆ (ಲೂಸ್ ಟೀ) ಶೈಲಿಗಳು ಚಾಲ್ತಿಯಲ್ಲಿ ಬಂದವು ಮತ್ತು ಇದು ಇಂದಿನ ಕುದಿಸಿದ ಚಹಾ ಅಭ್ಯಾಸದ ಮೂಲವಾಗಿದೆ. ಚಹಾ ಪುಡಿ ಕೂಡಾ ಈ ಸಮಯದಲ್ಲಿ ತಯಾರಿಸಲ್ಪಟ್ಟಿತು.ಚಹಾ ಎಲೆಗಳನ್ನು ಆವಿಯಲ್ಲಿ ಬೇಯಿಸುವುದು ಶತಮಾನಗಳಿಂದ  ಬಳಸಲಾಗುತ್ತಿದ್ದ ಪ್ರಾಥಮಿಕ ಪ್ರಕ್ರಿಯೆಯಾಗಿತ್ತು. ಚಹಾವು ಇಟ್ಟಿಗೆ ರೂಪದಿಂದ ಪುಡಿ ರೂಪಕ್ಕೆ ಪರಿವರ್ತನೆಯಾದ ನಂತರ, ವ್ಯಾಪಾರ ಮತ್ತು ವಿತರಣೆಗಾಗಿ ಚಹಾದ ಉತ್ಪಾದನೆಯಲ್ಲಿ ಮತ್ತೊಮ್ಮೆ ಬದಲಾವಣೆಗಳಾಯಿತು.
 ಮೂಲ ನಿರೂಪಣೆಗಳು 


ಚೀನೀ ದಂತಕಥೆಯ ಪ್ರಕಾರ, ಸುಮಾರು ಕ್ರಿ.ಪೂ. 2737 ರ ಸಮಯದಲ್ಲಿ, ಚಕ್ರವರ್ತಿ ಶೆನ್ನಾಂಗ್  ನೀರನ್ನು ಕುಡಿಯುವ ಮೊದಲು ಕುದಿಸಿ ಕುಡಿಯಬೇಕೆಂಬ ಆಜ್ಞೆಯ ಮೇರೆಗೆ ಒಂದು ಬಟ್ಟಲು ಕುದಿಸಿದ ನೀರನ್ನು ಕುಡಿಯುತ್ತಿದ್ದನು.  ಹತ್ತಿರದ ಮರದ ಕೆಲವು ಎಲೆಗಳು ಅವನ ಬಿಸಿ ನೀರಿನ ಬಟ್ಟಲೊಳಗೆ ಬಿದ್ದು, ಬಣ್ಣ ಮತ್ತು ರುಚಿ ಬದಲಾಯಿತು.

ಚಕ್ರವರ್ತಿ ಆ ಪಾನೀಯದ ಒಂದು ಗುಟುಕನ್ನು ಕುಡಿದು, ಅದರ ಸುವಾಸನೆ ಮತ್ತು ಪುನಶ್ಚೈತನ್ಯಕಾರಿ ಗುಣಗಳಿಂದ ಆಶ್ಚರ್ಯಚಿಕಿತನಾದನು. ಮತ್ತೊಂದು ದಂತಕಥೆಯ ಪ್ರಕಾರ, ಚಕ್ರವರ್ತಿ ವಿವಿಧ ಗಿಡಮೂಲಿಕೆಗಳ ವೈದ್ಯಕೀಯ ಗುಣಗಳನ್ನು ಸ್ವತಃ  ತನ್ನ ಮೇಲೆಯೇ ಪರೀಕ್ಷಿಸಿಕೊಂಡನು. ಅವುಗಳಲ್ಲಿ ಕೆಲವು ವಿಷಕಾರಿಯಾಗಿದ್ದವು ಮತ್ತು ಚಹಾವು ಪ್ರತಿವಿಷವಾಗಿ ಕೆಲಸ ಮಾಡುತ್ತದೆ ಎಂದು ಕಂಡುಕೊಂಡನು.  ಲು ಯು ಅವರ ಪ್ರಸಿದ್ಧ ಕೃತಿ ' ದಿ ಕ್ಲಾಸಿಕ್ ಆಫ್ ಟೀ' ಯಲ್ಲಿಯೂ ಶೆನ್ನಾಂಗ್ ಅವರ  ಬಗ್ಗೆ ಉಲ್ಲೇಖವಿದೆ.  ಔಷಧೀಯ ಗಿಡಮೂಲಿಕೆಗಳನ್ನು ಕಂಡುಹಿಡಿಯಲು ಶೆನ್ನಾಂಗ್ ಅವರು ವಿವಿಧ ಸಸ್ಯಗಳ ಎಲೆಗಳು, ಕಾಂಡಗಳು ಮತ್ತು ಬೇರುಗಳನ್ನು ಅಗಿಯುತ್ತಿದ್ದರು ಹಾಗೂ ಪರೀಕ್ಷಿಸುತ್ತಿದ್ದರು ಎಂದೂ ಕೆಲವು ಚೀನೀ ದಂತಕಥೆಗಳಿವೆ. ಅವರು ವಿಷಕಾರಿ ಸಸ್ಯವನ್ನು ಸೇವಿಸಿದರೆ, ಆ ವಿಷವನ್ನು ಪ್ರತಿರೋಧಿಸಲು ಚಹಾ ಎಲೆಗಳನ್ನು ಅಗಿಯುತ್ತಿದ್ದರು.

ನಂತರದ ದಂತಕಥೆಯು ಜಪಾನ್‌ನಿಂದ ಬಂದಿದೆ. ಇದರ ಪ್ರಕಾರ, ಚಾನ್ ಬೌದ್ಧಧರ್ಮದ ಸ್ಥಾಪಕ ಬೋಧಿಧರ್ಮನು 9 ವರ್ಷಗಳ ಕಾಲ ಗೋಡೆಯ ಮುಂದೆ ಧ್ಯಾನ ಮಾಡಿದ ನಂತರ ಆಕಸ್ಮಿಕವಾಗಿ ನಿದ್ರಿಸಿದನು. ತನ್ನ ದೌರ್ಬಲ್ಯದಿಂದ ಅಸಹ್ಯಗೊಂಡ ಅವನು ತನ್ನ ಕಣ್ಣುರೆಪ್ಪೆಗಳನ್ನೇ ಕತ್ತರಿಸಿಕೊಂಡನು. ಅವು ನೆಲಕ್ಕೆ ಬಿದ್ದು ಬೇರು ಬಿಟ್ಟವು, ಚಹಾ ಪೊದೆಗಳಾಗಿ ಬೆಳೆದವು, ಅದರ ಎಲೆಗಳು ಜನರ ನಿದ್ರೆಯನ್ನು ತಡೆಯುವ ಪೇಯವಾದವು.  ಕಥೆಯ ಇನ್ನೊಂದು ಆವೃತ್ತಿಯಲ್ಲಿ ಬೋಧಿಧರ್ಮನ ಸ್ಥಾನದಲ್ಲಿ ಗೌತಮ ಬುದ್ಧನಿದ್ದಾನೆ

 ಉಲ್ಲೇಖಗಳು